لعلاقات بين لمغريب ؤ روسيا

لعلاقات بين لمغريب ؤ روسيا (ب رّوسية Российско-марокканские отношения) عمرها كتر من 2 د لقرون، ؤ باقة مستامرة حتال ليوم. عاداد د لمغاربا كيمشيو ل روسيا باش يقراو، سيرتو طّب، لانجينيوري، لانفورماتيك، لقتيصاد، تّدبير د شّركات ؤ لّيسانيات. ؤ كاينين بزاف د رّواسا لي كيجيو ل لمغريب على ود سّياحة، كيما بزاف د لمغاربا كانو مشاو ل روسيا على ود كاس لعالم 2018 لي كانت تنضّمات تماك. تّعاون بين لمغريب ؤ روسيا كاين ف مجالات د لانجينيوري ؤ صّيناعة، سيرتو طّاقة، لانفورماتيك ؤ صّيد لبحري.

 تاريخ 
 لإمبراطورية رّوسية 
تصغير|سفير د لمغريب ف موسكو ف 1910
لعلاقات كانت موجودة بشكل رسمي من لقرن 18، ب تبادلات تيجارية مابين سّلطان محمد تّالت بن عبد الله ؤ تّسارينا د روسيا كاطارينا تّانية. ف لّخر د لقرن 19، ؤ ب تّحديد ف 1898، لإمبراطورية رّوسية دارت سفارة ديالها ف طانجا. ف 1906، روسيا، ممتّلة ب دّيپلوماسي أرتورو كاسيني، شاركات ف مؤتمر لڭزيرة لخضرا، لي ناقش لمصير د لمغريب ف لمطايفة بين لبلدان د ؤروپا، سيرتو فرانسا ؤ ألمانيا على شكون فيهوم غادي ياخدو كا مستعمرة. روسيا دعمات بلا شروط لموقف د فرانسا، ؤ هاد دّعم ستامر ف آخر يامات روسيا تّسارية.

 ليتيحاد سّوڤياتي 

ف لبدية د لعهد د ليتيحاد سّوڤياتي، دعمات روسيا، على طريق كوميطيم (مونضامة د شّيوعية دّولية)، لحملة ديال جاك دوريو ضد لحتيلال لفرانساوي د لمغريب، ؤ ماسناتش لپروطوكول د طانجا لي ب موجيبو ولات طانجا منطقة دولية.

ف لفترة د لحرب لباردة، كان لمغريب من أهم شّوراكا تّيجاريين د ليتيحاد سّوڤياتي ف إفريقيا. ف لحتيجاجات د موسكو 1964، 50 طالب مغريبي جتاحو سّيفارة د لمغريب ف موسكو، ؤ دارو عتيصام كا حتيجاج على لحكم ب لإعدام لي صدراتو محكامة مغريبية ف حق 11 شخص تتاهمو ب محاولة غتيال لماليك لحسن تّاني. سّلطات سّوڤياتية ضطرات تخرّجهوم بسّيف ب طلب من سّيفارة، ولاكين رفضات طلب باش تحيّد ليهوم لمينحة د لقراية ؤ ترجّعوم فحالهوم.

لحوكومة سّوڤياتية ماكانش عندها موقف معادي ل لمغريبية د صّحرا، ولاكين كانت كاتمد دزاير ب سّلاح لي كانت كاتعطيه ل لبوليزاريو. هادشي خلّا لماليك لحسن تّاني يڭول بلي لمغريب ؤ ليتيحاد سّوڤياتي راهم ف حرب، وخا ماكانتش بشكل موباشير. ف 1978، ليتيحاد سّوڤياتي ستتمر بزاف ف لمجال د لمناجم ف لمغريب، ؤ ف لّخر د سّبعينات ؤ ف تّمانينات، لمغريب كان أكبر شريك تيجاري د ليتيحاد سّوڤياتي ف إفريقيا.

 روسيا ليتيحادية 
ف لوقت د لجايحة د كوڤيد 19، لمغريب عطا لاكور ل تخدام لڤاكسان رّوسي سپوتنيك 5 ف يناير 2021.

 مصادر 

 لمزاود 
 ليستة د تّيفاقيات بين لمغريب ؤ روسيا من 1954 تال 2014 


تصنيف:لعلاقات لبينية د لمغريب
تصنيف:لعلاقات لبينية د روسيا
تصنيف:مقالات فيها مصدر و 3000 بايت